Guido, Dei gratia Senonensis archiepiscopus, omnibus ad quos littere iste pervenerint, salutem in Domino. Noverint presentes et futuri quod in ecclesia Deiloci, que in fundo nostro sita est, et ecclesie nostre specialiter est filia, considerantes tam constantiam regularis propositi quam divini frequentationem officii, donavimus et concessimus prefate ecclesie, assensu capituli nostri, unum modium bladi quod nobis annuatim debebant in grangia sua Toriaci; videlicet dimidium modium frumenti et dimidium tremesii, ad mensuram Sancti-Florentini, et hoc pro anniversario nostro sollenniter faciendo, a jamdicta ecclesia volumus in perpetuum possideri. Concessum quoque est a domino Hugone, abbate, et capitulo, quod, in die anniversarii nostri, XL solidos in procuratione conventus, singulis annis, expendantur. Quod ut ratum sit, sigilli nostri fecimus impressione firmari. Actum Deiloci, anno Verbi incarnati Mº Cº LXXXº IIIIº. Data per manum magistri Petri.